b'\n_START_ARTICLE_\nGrobanje\n_START_PARAGRAPH_\nGrobanje je naravna oblika razmno\xc5\xbeevanja rastlin. To je na\xc4\x8din, pri katerem se poganjek ukorenini \xc5\xa1e preden se lo\xc4\x8di od mati\xc4\x8dne rastline. Nekatere rastline v naravi se razmno\xc5\xbeujejo z lastnim grobanjem. Poznani so trije na\xc4\x8dini grobanja, in sicer na\xc4\x8din da se steblo potisne v prst (navadno in vijugasto grobanje ter grobanje vr\xc5\xa1i\xc4\x8dkov), na\xc4\x8din da se prst nasuje \xc4\x8dez steblo (grebeni\xc4\x8denje, grobanje v jarek in francosko grobanje) ter na\xc4\x8din da se rastna povr\xc5\xa1ina namesti na steblo (zra\xc4\x8dno grobanje).\n_START_SECTION_\nNavadno grobanje\n_START_PARAGRAPH_\nNavadno grobanje je primeren na\xc4\x8din za razmno\xc5\xbeevanje listopadnih in zimzelenih grmovnic. Pribli\xc5\xbeno eno leto pred grobanjem, spomladi ali jeseni, se nizka veja na grmu obre\xc5\xbee in s tem spodbudi nastanek novih krepkih poganjkov, ki se la\xc5\xbeje ukoreninijo. Pred grobanjem se pod grmom pripravijo tla, da so prhka. \xc4\x8ce so tla te\xc5\xbeka se izbolj\xc5\xa1ajo s humusom. Na poganjku, ki se izbere za grobanje se pustijo vsi listi na vr\xc5\xa1i\xc4\x8dku, ostali listi na steblu se osmukajo in odstranijo stranski poganjki. Pripravljen poganjek se pripogne k tlom in ozna\xc4\x8di mesto, nekje med 25 in 30 cm pred vrhom poganjka. Na ozna\xc4\x8denem mestu se izkoplje jamica ali jarek. Poganjek se na upognjenem mestu, kjer se bo dotikal zemlje, zare\xc5\xbee ali odstrani del lubja. Ranjeno mesto poganjka se napra\xc5\xa1i s pra\xc5\xa1kom za ukoreninjenje. Poganjek se z \xc5\xbei\xc4\x8dno sponko pritrdi v zemljo, njegov vrh pa obrne navzgor in pritrdi ob palico. Jamica ali jarek se zasuje in zemlja potla\xc4\x8di. Navadno grobanje je naju\xc4\x8dinkovitej\xc5\xa1e jeseni. \xc4\x8ce se grobanica ukorenini se lahko naslednjo jesen izkoplje, odre\xc5\xbee od mati\xc4\x8dne rastline in posadi. \xc4\x8ce se groba spomladi se grobanica odre\xc5\xbee naslednjo pomlad. \xc4\x8ce se grobanica \xc5\xa1e ni ukoreninila ali ima premalo korenin, se pusti v zemlji \xc5\xa1e eno rastno sezono._NEWLINE_Z navadnim grobanjem se pogosto razmno\xc5\xbeujejo tudi vzpenjavke, \xc4\x8de se \xc5\xbee ne grobajo same. Pri nekaterih vzpenjavkah se namre\xc4\x8d poganjki plazijo in tam kjer pridejo v stik s tlemi se tudi ukoreninijo. Za grobanje se izbere primerno dolg poganjek brez cvetov, ki ga je mogo\xc4\x8de povesiti do tal. Na mestu grobanja se na poganjku odstranijo vsi listi in stranski poganjki. Poganjek se uslo\xc4\x8di do tal in na mestu, kjer se dotika tal blizu \xc4\x8dlenka zare\xc5\xbee, do pribli\xc5\xbeno polovice stebla. Ostali postopek je enak kot pri grobanju grmovnic. Poganjki vzpenjavk, ki so bili grobani spomladi se obi\xc4\x8dajno ukoreninijo \xc5\xbee do jeseni.\n_START_SECTION_\nVijugasto grobanje\n_START_PARAGRAPH_\nTa na\xc4\x8din grobanja je primeren za rastline z gibkimi stebli, kot so npr. sroboti. Pove\xc5\xa1eni poganjek se uslo\xc4\x8di proti tlom, osmukajo listi in odstranijo stranski poganjki, da ostane za vr\xc5\xa1i\xc4\x8dkom gol, dolg poganjek. Na ve\xc4\x8d mestih med \xc4\x8dlenki se poganjek zare\xc5\xbee. Med posameznimi zarezami mora biti vsaj en brst. Zareze se posujejo s hormonskim pra\xc5\xa1kom. Poganjek se nato na zarezanih mestih pritrdi na pripravljena tla in pritrjena mesta zasuje. Na zarezanih mestih se tvorijo korenine, na \xc4\x8dlenkih, ki so dvignjeni iz zemlje pa se tvorijo novi poganjki. Ko se grobanica ukorenini jo odre\xc5\xbeemo od mati\xc4\x8dne rastline. Poganjek s koreninami in novimi poganjki se razre\xc5\xbee tako, da ima vsaka nova rastlina koreninski sistem in nove poganjke. Vsak kos ukoreninjenega poganjka se posami\xc4\x8dno posadi.\n_START_SECTION_\nGrobanje vr\xc5\xa1i\xc4\x8dkov\n_START_PARAGRAPH_\nGrobanje vr\xc5\xa1i\xc4\x8dkov se uporablja za grmovnice in vzpenjavke, ki tvorijo korenine iz vr\xc5\xa1i\xc4\x8dkov poganjkov. Tak primer so npr. v naravi robidnice. Spomladi se izbere leto dni staro rozgo in od\xc5\xa1\xc4\x8dipne rastni vr\xc5\xa1i\xc4\x8dek, da zrastejo novi stranjski poganjki. Poleti se izkoplje 7-10 cm globok jarek. Ena stena jarka je navpi\xc4\x8dna, druga po\xc5\xa1evno nagnjena proti star\xc5\xa1evski rastlini. S sponko se vr\xc5\xa1i\xc4\x8dek poganjka pritrdi v jarek blizu navpi\xc4\x8dnega dela. Jarek se zasuje. Po nekaj tednih se pojavi nov poganjek, ki se razvije iz vr\xc5\xa1i\xc4\x8dka. Ko se poganjek ukorenini se mlada rastlina lo\xc4\x8di od mati\xc4\x8dne na mestu, kjer prehaja uslo\xc4\x8deni poganjek v tla in goji naprej na istem mestu. \xc4\x8ce je potrebno se nova rastlina presadi naslednjo pomlad.\n_START_SECTION_\nGrebeni\xc4\x8denje\n_START_PARAGRAPH_\nGrebeni\xc4\x8denje se uporablja za razmno\xc5\xbeevanje grmi\xc4\x8dastih zeli\xc5\xa1\xc4\x8d. Spodnji del stebel nekaterih zeli\xc5\xa1\xc4\x8d oleseni, na vrhu pa poganjajo novi poganjki. Spomladi se okoli spodnjega dela grmi\xc4\x8dka nasuje rahla prst, tako da molijo ven le vr\xc5\xa1i\xc4\x8dki poganjkov. Stebla, ki so v stiku s prstjo se ukoreninijo. \xc4\x8ce prst odplakne mo\xc4\x8dan de\xc5\xbe se jo po potrebi dodaja. Ko ogrebena stebla po\xc5\xbeenejo korenine, se jih odre\xc5\xbee od mati\xc4\x8dne rastline in posadi kot samostojne rastline.\n_START_SECTION_\nGrobanje v jarek\n_START_PARAGRAPH_\nGrobanje v jarek se uporablja za podlage sadnega drevja, predvsem tiste sorte ki se te\xc5\xbeko ukoreninjajo. Mati\xc4\x8dna rastlina se posadi pod kotom 30-40\xc2\xb0. Poganjke se uslo\xc4\x8di proti tlom in pritrdi v plitve, pribli\xc5\xbeno 5 cm globoke, jarke in prekrije s prstjo. Ko se poganjki ukoreninijo se jih lo\xc4\x8di od mati\xc4\x8dne rastline.\n_START_SECTION_\nFrancosko grobanje\n_START_PARAGRAPH_\nFrancosko ali nepretrgano grobanje je prirejen na\xc4\x8din grebeni\xc4\x8denja. Uporablja se za razmno\xc5\xbeevanje listopadnih grmovnic. Pozno jeseni se mladi poganjki mati\xc4\x8dne rastline uvijejo do tal in vodoravno pri\xc4\x8dvrstijo v tla. Spomladi brsti enakomerno po\xc5\xbeenejo navpi\xc4\x8dne poganjke po vsej dol\xc5\xbeini polo\xc5\xbeenega poganjka. Ko so novi poganjki na polo\xc5\xbeenem poganjku veliki 8 cm se sponke odstranijo in polo\xc5\xbeen poganjek dvigne. Tla pod poganjkom se obdelajo Izkoplje se 5 cm globok jarek v katerega se polo\xc5\xbei poganjek z navpi\xc4\x8dnimi novimi poganjki. Poganjek se pri\xc4\x8dvrsti in pokrije s prstjo, tako da vr\xc5\xa1i\xc4\x8dki molijo ven. Ko poganjki rastejo se dodaja prst, vse dokler gomila ni visoka 15 cm. Ko listje odpade se polo\xc5\xbeen poganjek previdno odkrije in odre\xc5\xbee od mati\xc4\x8dne rastline. Nato se poganjek razre\xc5\xbee tako, da ima vsaka nova rastlina koreninski sistem in nove poganjke. Nove rastline se posadijo posami\xc4\x8d.\n_START_SECTION_\nZra\xc4\x8dno grobanje\n_START_PARAGRAPH_\nZra\xc4\x8dno grobanje se uporablja pri nekaterih drevesih, grmih in sobnih rastlinah. Opravlja se spomladi ali jeseni. Na rastlini se izbere primeren poganjek ali se grobanje opravlja na steblu. Na poganjku in steblu se osmuka liste in stranske poganjke, da nastane 20 do 30 cm dolg gol poganjek ali steblo. Na sredini golega mesta na poganjku ali steblu se naredi v smeri rasti 4 cm dolgo in 5 mm globoko zarezo. Zareza se zapolni z vla\xc5\xbenim \xc5\xa1otnim mahom tako, da ostane odprta. Z vla\xc5\xbenim \xc5\xa1otnim mahom se nato oblo\xc5\xbei mesto grobanja tako da bo mesto grobanja skrito v mahu. Okoli mahu se pritrdi plasti\xc4\x8dni ovoj, ki se ga na obeh straneh zatesni. Zaprt ovoj zaradi velike vlage spodbuja ukoreninjenje. Ukoreninjenje traja tudi do 2 leti. Ko se na zra\xc4\x8dni grobanici razvijejo korenine se ovoj odstrani, grobanica pod koreninami odre\xc5\xbee od mati\xc4\x8dne rastline in posadi samostojno.'